Vinars stât a jerin i 26 di Setembar, la Zornade europeane des lenghis. In cont di cemût che la ricorence e je stade memoreade chi di nô, o vevin za scrit alc chê altre dì.
Inte date sielzude de bande dal Consei de Europe cun chê di promovi il pluralisim linguistic tes sôs diviersis espressions al è jessût sul Quotidiano un nestri toc là che o vin vût miôr tornâ a fevelâ di plurilinguisim a scuele e di istruzion in lenghe furlane.
Par cui chel al lei il blog a son robis za scrits e duncje za letis, stant che il toc al tocje la cunvigne che si à davuelte Udin ai 9 di Setembar.
Però, nol è dome chel, parcè che o scrivìn ancje alc in cont dal incuintri che al è stât a Rome in Senât .
Par chest, chê che cualchi dì indaûr e jere une domande cumò e devente une afermazion.
Velu chi.
ISTRUZION PLURILENGÂL. LA ZORNADE DAI 9 DI SETEMBAR E VIERÇ UNE GNOVE PROSPETIVE, CHE NO SI PUES PIERDILE
Furlan a scuele. E je ore di cambiâ e si pues fâlu
Vêso presint chel film di un pôcs di agns indaûr cun Jack Nicholson e Helen Hunt? Il so titul par talian al je ‘Qualcosa è cambiato’. Chel film e soredut chel titul nus àn tornât iniments in ocasion de zornade di formazion inmaneade de bande dal Assessorât regjonâl pe Formazion e pe Istruzion, de Agjenzie Regjonâl pe Lenghe Furlane (ARLeF) e dal Ufici Scolastic Regjonâl dal Friûl-VJ, in cont dal insegnament de lenghe furlane te scuele, che si à davuelte ai 9 di Setembar a Udin. Cun di fat, chê iniziative e à dât pardabon la idee che al è alc che al è cambiât o che al è daûr a mudâ, a svoltâ, a cressi e a vierzi une prospetive divierse pal avignî.
Il tiermin di paragon prin al è chel de Conference regjonâl su la tutele de minorance linguistiche furlane di doi agns indaûr. La sale plene di passe cuindis dîs indaûr, di une bande, e il desert di chê dai 24 di Novembar dal 2012, di chê altre, a son il spieli de situazion: il vueit che al à marcât i ultins agns des politichis de Regjon in cont de lenghe furlane e dai dirits linguistics dai furlans e la rapresentazion fisiche de cjolte di cussience de necessitât di fâ alc di sest de bande sei de ARLeF che almancul di une part dal mont de scuele dal Friûl.
Che tai ultins agns al sedi stât fat pôc o nuie di sest a pro dal furlan e de metude in vore de leç regjonâl 29 dal 2007 tal cjamp de istruzion si lu à viodût ad in plen te relazion presentade de bande des rapresentantis dal Ufici scolastic regjonâl (l’USR), che inte fantomatiche rêt interistituzionâl a pro dal insegnament e dal ûs lenghe furlane metude adun tai altins agns a menzonavin diviers sogjets, ma a ridusevin dut a une sole Provincie e a dismenteavin l’Ateneu furlan.
Une mancjance no di pôc… Lis pussibilitâts a son trê: l’USR no si à inacuart che e esist la Universitât dal Friûl; cheste no à fat nuie par mostrâ che e esist e che, a tacâ di ce che e dîs la sô leç istitutive, e varès di jessi operative propit in chest setôr; ni chel e ni chê altre no àn fat nuie a pro de lenghe, dal so insegnament e dal sô ûs tes scuelis… In cualsisedi maniere: nuie di bon.
E je vere che al è dificil rivâ adore a fâ piês di cussì, ma nol è dome par chest che o pandìn un ciert otimisim. In chê zornade al è saltât alc di gnûf e di bon. Par esempli, si à fevelât dal dirit ae istruzion in lenghe furlane e dal dovê des scuelis di garantîlu te lôr ufierte formative. E ancjemò: la Universitât dal Friûl, adun cun ARLeF e Regjon, e à fat indenant une propueste di un cors di formazion pai insegnants che e somee une robe serie, di nivel almancul di chês imbastidis un pôcs di agns indaûr e po pierdudis pai trois no si sa indulà.
Cumò al covente che soredut la Regjon e sedi coerente cui contignûts che a son saltâts fûr in cheste ocasion e duncje che e passi des peraulis ai fats. Ai 16 di Setembar a Rome, intun incuintri li dal Senât, al è stât sclarît cemût fâ. Si pues e si scuen.
EURO FURLAN
eurofurlan@gmail.com
26/09/2014
fur_Latn fur_Latn fur_Latn fur_Latn fur_Latn scn_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk